Menlopark is Virsekerbeker-kampioene!
Hartlik geluk aan ons eerste rugbyspan wie vir die eerste keer in die skool se geskiedenis die Virsekerbeker gewen het deur Helpmekaar Kollege in die finaal te wen. Dit is nou absolut rugby!
Menlo-revue is stylvol en elegant. Geluk aan elkeen wat deel is van hierdie pragtige produksie!
Menlo-landloop verower ‘n algehele 2de plek by Noordvaal. Landloop vorm lewenslange vriendskappe so in die hardloop!
Aanlynregistrasie vir graad 8 2020
Die aanlynregistrasieproses nader nou die laaste fase. Die Departement van Onderwys het die aansoeke verwerk en sal teen 18 September sms’e uitstuur om ouers in kennis te stel van plasings by die onderskeie skole volgens die plasingskriteria. Ouers het dan sewe dae om ‘n plasing by ‘n skool te aanvaar.
Aangesien ouers by meer as een skool aansoek gedoen het en moontlik by meer as een skool aanvaar is, is dit belangrik dat u die skool van u keuse so gou as moontlik aanvaar. Namate ouers hulle keuses uitoefen, sal daar addisionele plekke by skole beskikbaar raak vir leerders op die waglys, waarna ‘n volgende reeks sms’s uitgestuur sal word.
Indien u nie ‘n sms ontvang nie, beveel ons u aan om die webwerf, www.gdeadmissions.gov.za, te besoek om te kyk wat u status is, aangesien dit al in die verlede gebeur het dat ouers oorgesien is met sms’e.
Indien u kind nie by die skool van u keuse geplaas is nie, sal daar later ‘n geleentheid tot vertoë wees. Die vertoëvorms sal by die skool beskikbaar wees en die skool sal u deur hierdie proses begelei.
Vir eers is dit is egter noodsaaklik dat u aanvaar by die skool waar u kind wel geplaas is, al is dit nie die skool van u keuse nie, sodat die moontlike oorplasing wel kan plaasvind.
Menlo-koor kry Cum Laude by die ATKV Applous. Die Menlo-engele is waarlik die beste gemengde skoolkoor in die land.
'n Skool met ŉ visie wat gewone kinders op ŉ ongewone manier begeester om buitengewone hoogtes ‘n leefwyse te maak.
Die Hoërskool Menlopark is een van Suid-Afrika se topskole, bekend vir uitnemendheid op vele terreine. Ons skool is bekend as ’n skool met eietydse tradisies, waarbinne Menlo-manne en Menlo-meisies in volkome gemak lángs mekaar en nie ín mekaar se skaduwee nie, ontwikkel en die hoogste nastreef. Ons skool se sukses is gewortel in hierdie hegte eenheid - ons verskille maak ons sterker en ons passie gee ons rigting – ŉ rigting waarin ons ons skool se leuse Excelsa Petamus (ons streef die hoogste na) met trots uitleef en nastreef.
Dinamiese onderwysers en ‘n heerlike skoolgees vind neerslag in ons spontane, informele credo: “Absolut Menlo”. Die Hoërskool Menlopark bied aan elke leerder ’n groot verskeidenheid wyduiteenlopende ontwikkelingsgeleenthede wat elke Parkie komplementeer. Só word elkeen se unieke persoonlikheid en Godgegewe talente, tydens 5 jaar se ononderhandelbare akademiese toewyding, ontwikkel.
Na meer as 50 jaar is en bly een van die skool se besonderse kenmerke sy warmte, sy leerders se deurlopende betrokkenheid en die veilige gesinstruktuur waarin elke leerder die geleentheid kry om sy potensiaal maksimaal te ontwikkel en nuwe geleenthede met waagmoed te beproef. Ons uitnemende prestasies op alle terreine - akademie, sport, kultuur en leierskap, het geen verdere bekendstelling nodig nie - nóg in Pretoria en onmiddellike omgewing, nóg waar jonk en oud hulle landswyd in gerekende en gerespekteerde geselskap bevind.
Die Hoërskool Menlopark se hartklop is geanker in Christelik gefundeerde onderrig binne ’n raamwerk van selfdissipline en ononderhandelbare waardes van integriteit, lojaliteit, respek en ywer.
Ons skool is ons trots en ons leerders dra dié trots in hulle harte saam die toekoms in.
Excelsa Petamus! Ons streef die hoogste na!
Die Hoërskool Menlopark . . . ŉ visie gebaseer op waardes
Integriteit lojaliteit respek ywer
Die Hoërskool Menlopark is op stewige boublokke na volwassewording gebou.
Die Hoërskool Menlopark is ‘n skool vir gewone kinders met wie daar op ‘n ongewone manier gewerk word sodat hulle buitengewone hoogtes kan bereik.
Ons is ‘n skool wat ‘n besonder wye verskeidenheid geleenthede bied aan betrokke en entoesiastiese leerders wat kanse wil aangryp en vasgryp om sy/haar maksimumpotensiaal te bereik.
Ons ontwikkel leerders met ‘n positiewe werksetiek wat gemaklik die eise van universiteitsopleiding en ‘n veranderende samelewing kan hanteer en bestuur.
Ons kweek analitiese en laterale denke by ons leerders om probleemoplossing as uitkoms te bied.
Die Menlo-manier . . . ons dink en doen anders.
Ons mobiliseer ons leerders tot ‘n gebalanseerde ingesteldheid tot studie, sport, kultuur en leierskap.
Ons bied geleentheid tot geestelike groei en ondersteun met pastorale sorg.
Ons besonderse dinamika lê in die unieke, gemaklike samesyn van Menlo-manne en Menlo-meisies wat mekaar begeester om groot te droom en sáám hard te werk om elke droom vlerke te gee.
Ons is kreatief en innoverend: ons dink en doen graag met unieke styl en met absolute passie en lojaliteit.
Ons kweek deurlopend toewyding vir uitnemendheid op elke terrein sonder om entoesiasme en die genot van deelname, prys te gee.
Ons is ‘n skool waar betrokkenheid en saamstaan tydens wen én verloor, een van ons goue reëls is.
Ons suksesse word met hard werk gekweek en ons leer uit teleurstellings.Ons stel met elke geleentheid ‘n nuwe doelwit en pyl waardegedrewe daarop af!
Ons Menlo-dissipline skep ‘n vangnet vir elkeen om veilig en met selfdissipline tot onafhanklikheid te ontwikkel.
Uitblinkers van 2018
Absolut netbal: Menlo is beste in SA in 2018!
Dogtershokkie eerstespan onder Top-5 in SA!